**Gimnazija Sesvete**

**Plan kulturnih aktivnosti školske knjižnice u školskoj godini 2021./2022.**

 **RUJAN**

* Sudjelovati u promociji i distribuciji monografije **škole, u povodu 30. godišnjice rada Gimnazije Sesvete.** Tijekom rujna obilježava se nekoliko dana posvećenih pismenosti, jeziku, baštini.
* ***Međunarodni dan pismenosti***obilježava se **8. rujna** od 1967. godine, a utemeljio ga je UNESCO. Cilj je ukazati na važnost učenja i pismenosti, ali i osvijestiti da je nepismenost problem koji i danas pogađa određeni dio populacije. Istražiti i pripremiti s učenicima: ***Povijest čitanja****;* vrste pismenosti, osobito čitalačka pismenost učenika u Godini čitanja i dr.; postaviti izložbu ***Povijest pisma, knjige i knjižnica.***

Učenici će tijekom ***Godine čitanja*** izrađivati digitalne plakate, koje ćemo ispisati u A3 formatu i složiti veliku knjigu u knjigovežnici, kao spomen na Godinu čitanja 2021.

S obzirom na sve okolnosti i odgodu održavanja Olimpijskih igara 2020. ipak su održane ove 2021. godine u Tokiju. U čast Olimpijskih igara i poruke koju nose sportašima i svijetu, posvećujemo i naš školski natječaj pod nazivom: ***OLIMPIJSKI KRUGOVI – Haiku krugovi koji se šire.***

* ***Dani europske kulturne baštine***- **23. rujna**; inicijativa koju je 1985. pokrenulo Vijeće Europe, a provode je zemlje potpisnice *Europske kulturne konvencije* kako bi podigle svijest o bogatoj europskoj kulturi i njezinoj raznovrsnosti te potaknule zanimanje za nju. Služi kao borba protiv rasizma i ksenofobije i potiče toleranciju. Poziva javnost i vlade da se brinu za baštinu tako što će se suprotstaviti izazovima koji se javljaju na putu zaštite i promicanja europske kulture. Odvija se u rujnu zajedničkom temom oko koje svaka zemlja gradi svoj program i tako promiče važnost brige za europsku baštinu. Dogovoriti s prof. **Darkom Žubrinićem,** predsjednikom Hrvatskog društva prijatelja glagoljice, predavanje za naše učenike o glagoljici i rukopisnim knjigama.
* ***INICIJALI hrvatskih rukopisnih knjiga –*** u hrvatskoj Godini čitanja 2021***.*** u suradnji s likovnom grupom koju vodi prof. Ina Jozić; učenici izrađuju likovne radove, oslikavaju inicijale iz hrvatskih rukopisnih knjiga raznim tehnikama na hameru B2 formata (od rujna do prosinca 2021.), koje ćemo izlagati i na manifestaciji Knjižna BOOKA 2022. u NSK-a, a knjižničarka će učenicima pripremiti preslike najljepših iluminiranih rukopisa, prema kojima će raditi svoje radove, uz tekstove o hrvatskim rukopisnim knjigama do pojave tiskanih knjiga.
* ***Europski dan jezika***koji se slavi **26. rujna** svake godine, obilježava se zajedničkom temom koju svaka država razradi prema svojim željama i resursima. Osnovni moto *Europskoga dana jezika* jest da su jezične vještine nužnost i pravo svakoga. Aktivnosti kojima se slavila jezična raznolikost Europe i promiče učenje jezika. Posvećujemo ga **CHARLESU BAUDELAIREU**, uz **200.** obljetnicu rođenja (9. 4. 1821.); učenici čitaju njegovu poeziju na francuskom i hrvatskom jeziku; izložba njegovih knjiga i prijevoda.
* **DANTE ALIGHIERI – 700. g. smrti (**13. rujna 1321.); učenici čitaju Dantea na talijanskom ili latinskom jeziku; izložba, istraživanje, ilustracije Danteova Pakla, izrada digitalnih plakata i sl.
* Posjet ***Interliberu***, sajmu knjiga (krajem rujna ili početak listopada, 28. 9. – 3. 10. 2021.)

**LISTOPAD**

* ***Mjesec hrvatske knjige***manifestacija je kojom se od **15. listopada do 15. studenoga** nastoji poticati čitanje različitim programima na državnoj i lokalnoj razini. Pokrovitelj manifestacije je Ministarstvo kulture i medija Republike Hrvatske, a organizator Knjižnice grada Zagreba. *Mjesec hrvatske knjige* ove će se godine održati u okviru Godine čitanja, s ciljem dodatne promocije knjige i čitanja. U fokus ovogodišnje manifestacije stavljaju se hrvatski autori odnosno hrvatska knjiga, a tema glasi **Hrvatski autori u Godini čitanja**, a moto **Ajmo hrvati se s knjigom!**
* ***Akcija MINUTA ZA ČITANJE –* 23. 10. 2021**. (hrvatski autori u Godini čitanja 2021.), provode sve vrste knjižnica u Hrvatskoj, a uključujemo se i mi s našim učenicima.
* Pripremiti i postaviti izložbu posvećenu razvoju knjige tijekom povijesti: ***KNJIGE KOJE SU MIJENJALE POVIJEST***; organizirati književni susret, tribine, predstavljanje autora i knjiga i sl.
* **Književni susret** – Julijana Matanović, Pavao Pavličić, Maša Kolanović ili neki drugi pisac.
* Razne aktivnosti tijekom*Godine čitanja*2021. u akciji: ***UZ KNJIGE RASTEMO***!, u koju ćemo uključiti učenike izradom straničnika za knjige s motivima likovnih radova naših učenika; pripremiti s učenicima *DAN KNJIŠKIH LIKOVA*; izrada reklamnog letka, plakata ili ilustracije za pročitanu knjigu; do kraja Mjeseca knjige, krajem studenoga 2021. foto natječaj: *UHVAĆENI U ČITANJU* (s knjigom) i dr.; izrađivati digitalne plakate, koje ćemo ispisati u A3 formatu i složiti veliku knjigu u knjigovežnici, kao spomen na *Godinu čitanja 2021*. (suradnja sa Srednjom školom – Centar za odgoj i obrazovanje Zagreb, Zagorska 14, u kojoj se školuju učenici s poteškoćama u razvoju i obavljaju razne aktivnosti, imaju knjigovežnicu i dr.).
* ***Godina Marka Marulića*** i 500. g. objave *Judite –* osmisliti razne aktivnosti s učenicima (nastavak aktivnosti od travnja 2021. do kraja ove godine).
* ***Dan rječnika*** obilježava se **16. listopada**, na dan rođenja američkog leksikografa Noaha Webstera, autora djela *An American Dictionary of the English Language –* izložba najpoznatijih rječnika raznih jezika u školskoj knjižnici (PPT *Razvoj leksikografije*, sve u Godini čitanja 2021.)
* Ujedno obilježavamo i prvi rječnik hrvatskoga jezika: ***Rječnik pet najuglednijih europskih jezika: latinskoga, talijanskoga, njemačkoga, dalmatinskoga i mađarskoga,* Fausta Vrančića.** Rječnik je tiskan 1595. godine u Veneciji, sadrži 132 stranice, 5800 hrvatskih riječi pisanih latinicom koje je autor usvojio najviše s čakavskoga područja, ali i iz djela pisanih drugim hrvatskim narječjima. Vrančićev rječnik utjecao je ne samo na kasniju hrvatsku nego i na europsku leksikografiju. Rječnik se može prelistati kao digitalizirana građa NSK, mi ga imamo u školskoj knjižnici.

**STUDENI**

* ***Dan hrvatskih knjižnica* obilježava se 11. studenoga**, u *Mjesecu hrvatske knjige*. Ustanovljeno od HKD-a, 2010. g. kako bi javnost stekla uvid u aktivnosti i djelovanje knjižnica. Prvi je put obilježen 2010. godine na Interliberu kampanjom *Imam pravo znati, imam pravo na knjižnicu*.
* Istražiti s učenicima: Posjetiti školskoga knjižničara i razgovarati o knjižničarskome poslu, neka učenici upoznaju posebnosti našega posla. Posjetiti gradsku knjižnicu i razgovarati s voditeljem ili informatorom knjižnice, raspitati se o nabavi građe, članovima knjižnica, kakve aktivnosti provodi i koliki je odaziv. S učenicima posjetiti mrežnu stranicu NSK, KGZ-a ili neku drugu knjižnicu i aktivnosti koje svaka knjižnica promovira.
* **Organizirati književni susret** – dr. **Drago Štambuk ili prof. dr. sc. Evelina Rudan**, Filozofski fakultet Zagreb, u suradnji s Knjižnicom Sesvete, ako epidemiološke mjere budu dopuštale.
* ***Svjetski dan znanosti za mir i razvoj, 10. studeni*** (UNESCO, 2001. g.): ***Znanstvenici koji su promijenili svijet***(odabrati jednoga ili više njih) – istoimena izložba koju priprema knjižničarka s učenicima u predvorju naše škole.
* **Velika obljetnica književnika F. M. DOSTOJEVSKOGA** – 200 g. rođenja (11. 11. 1821.) – izložbom završavamo Mjesec hrvatske knjige 2021. i akcijom: ***Čitamo Dostojevskoga!- književna tribina,*** profesorice hrvatskoga jezika u suradnji s Ivanom Babićem, voditeljem Knjižnice Sesvete (izložba o Dostojevskom, predstavljanje njegovih književnih djela, istaknuti značaj ovog književnika u razvoju svjetske književnosti, čitanje odabranih ulomaka s učenicima i sl.)

**PROSINAC**

* **Gustave FLAUBERT** – 200. g. rođenja (12. 12. 1821.) – obilježiti izložbom o književniku i literarnim natječajem za učenike: Emma Bovary – to sam ja!
* **August ŠENOA** – 140 g. smrti – 13. 12. 2021.; 150. godina od objave Šenoinog romana *Zlatarovo zlato* 1871.; izložbe, istraživanje učenika, literarni i likovni radovi učenika, ilustracije naslovnica u suradnji s likovnom grupom; literarni natječaj za učenike: *Zagrebulje naših dana*, po uzoru na Šenoine *Zagrebulje.*
* ***Međunarodni dan volontera*** - 5. prosinca, ustanovljen od UN-a 1985. g. Cilj je promovirati rad volontera na lokalnoj, nacionalnoj i međunarodnoj razini. Volontiranje je djelatnost koja je zakonski uređena: *Volontiranjem se smatra dobrovoljno ulaganje osobnog vremena, truda, znanja i vještina kojima se obavljaju usluge ili aktivnosti za dobrobit druge osobe ili za opću dobrobit, a obavljaju ih osobe na način predviđen ovim Zakonom, bez postojanja uvjeta isplate novčane nagrade ili potraživanja druge imovinske koristi za obavljeno volontiranje, ako ovim Zakonom nije drukčije određeno.* (Zakon o volonterstvu NN 58/07)
* Uključiti učenike neka omotaju, zalijepe i tehnički poprave oštećene knjige na *Dan volontera* – za uzvrat iznenaditi ih nekim sitnim darom, kolačima i sl.!

 **SIJEČANJ**

* ***Noć muzeja (*zadnji petak u mjesecu siječnju),** manifestacija koju provode muzeji diljem Hrvatske, a organizira je Hrvatsko muzejsko društvo**.** Nastoji stvoriti sliku o muzejima kao čuvarima baštine i identiteta te prostorima zabave, odnosno ugraditi ih u koncept slobodnoga vremena i razonode. Prigodan program organizira se svake godine, od 18 sati do jedan sat iza ponoći, uz besplatan ulaz u muzeje, galerije i ostale kulturne ustanove. Aktivnost s učenicima: *Muzeji moga grada*, prigodne izložbe, posjeti lokalnom ili gradskim muzejima i sl.
* ***Dan međunarodnog priznanja RH*** – **15. siječnja 1992.**, 30. godina (*Domovina u slici i riječi* – izložba, recital, pjesma, glazba, film…)
* **Jean-B. MOLIERE** – 400. g. rođenja (15. 1. 1622.); u Godini čitanja: čitamo Plauta, Držića, Moliera. Jean-Baptiste Poquelin, poznatiji kao Molière, francuski komediograf, scenarist i književnik, jedan od velikana humoristične satire; te jedan od najcjenjenijih književnih autora u zapadnoj kulturi uopće. Sam je sebe nazvao Molière kao pseudonim.
* ***Dan sjećanja na žrtve HOLOKAUSTA*** – 27. 1., izložba *Književna djela s tematikom holokausta.*

***VELJAČA***

* ***Svjetski dan čitanja naglas* obilježava se 1. veljače.** Čitanje naglas razvija vještinu slušanja, obogaćuje rječnik, razvija maštu i utječe na uspješan razvoj učenika. Kao što je slučaj s većinom manifestacija, i ovaj se dan u svakoj zemlji obilježava drugačije, ovisno o njezinu razvoju, mogućnostima i potrebama. U Hrvatskoj se provodi kampanja HČD-a „Čitaj mi!“ o kojoj se može saznati više na mrežnoj stranici: <http://hcd.hr/djelovanje/citaj-mi/>. **Organiziramo natjecanje u čitanju naglas**. Natjecanje može biti na razini razreda, škole, grada. Organizirajmo *Festival čitanja naglas*. Odrediti temu festivala (vrstu tekstova koji se čitaju i dob učenika – za svaki razred odabrani i određeni tekst). Tema festivala može biti i „Omiljeni dijelovi omiljenih knjiga“ gdje bi svaki zainteresirani učenik mogao predstaviti svoju najdražu knjigu.
* **Valentinovo** – obilježiti u suradnji s aktivom hrvatskog jezika i glazbene umjetnosti (**14.** **veljače**) - čitamo, pišemo i govorimo ljubavnu poeziju, pjevamo o ljubavi.
* ***Međunarodni dan materinskoga jezika – 21. veljače,*** proglašen je odlukom UNESCO-a 1999. g., čime se pridaje važnost materinskom jeziku. Terminom materinji ili materinski jezik označavamo prvi jezik koji usvajamo u obiteljskom okruženju od najranije dobi. Važan je za formiranje, izražavanje, mišljenja i spoznavanje svijeta koji nas okružuje. Materinskim se jezikom poistovjećujemo sa svojom obitelji, on određuje pripadnost nekoj naciji, društvu i kulturi. **Istražiti s učenicima** povijest svoga materinskoga jezika, značenje pojmova *standardni jezik* i *materinski jezik*, njegove pojavne oblike (dijalekte, narječja, mjesne i lokalne govore, žargon). ***Mjesec hrvatskoga jezika*** (21. 2. – 17. 3.), posvetiti hrvatskom renesansnom pjesniku **PETRU HEKTOROVIĆU, uz 450. g. smrti** (13. 3. 1572.)

**OŽUJAK**

* ***Dani hrvatskoga jezika*** obilježavaju se svake godine od **11. do 17. ožujka**, odlukom Hrvatskoga sabora od 1991. godine. Manifestacijom se želi podići razina jezične kulture, utjecati na percepciju hrvatskoga jezika kao važnoga temelja hrvatske kulture i nacionalnoga identiteta. To je i spomen na *Deklaraciju o nazivu i položaju hrvatskoga književnog jezika,* objavljenu 17. ožujka 1967. g. u tjedniku Telegram s potpisima osamnaest hrvatskih znanstvenih i kulturnih ustanova. **Osmisliti program** s učenicima kojim ćemo proslaviti neki aspekt hrvatskoga jezika. Predstaviti jedno ili sva tri hrvatska narječja prigodnim programom; predstaviti tradiciju toga narječja (kulturno-književnu, jezičnu); razgovarati s učenicima koji govore kajkavskim ili čakavskim narječjem – osmisliti neku aktivnost.
* ***Svjetski dan pripovijedanja***obilježava se **20. ožujka**. Zamišljen je kao dan kada se svuda u svijetu, na različitim jezicima pričaju priče, slaveći pripovijedanje kao jedno od najvećih ljudskih umijeća. Svake se godine odabire tematski okvir koji se razrađuje na državnoj ili lokalnoj razini (temu možemo i sami odabrati za svoju školu). Istaknuti najljepše priče, organizirati lančano pripovijedanje o zadanoj temi. Organizirati natječaj za najbolju kratku priču na zadanu temu za učenike.
* ***Svjetski dan poezije*** UNESCO je proglasio 21. ožujka 1999. g. radi promicanja čitanja, pisanja, objavljivanja i poučavanja poezije širom svijeta. Istoga dana, prvoga dana proljeća, rođen je pjesnik Ivan Goran Kovačić te se u Hrvatskoj održava i festival *Goranovo proljeće,* koji predstavlja mlade domaće i strane pjesnike. Osmisliti neke aktivnosti uz *Međunarodni dan poezije* u svojoj školi: istaknuti učenike koji pišu poeziju i nagraditi ih. Ako pišu poeziju, objaviti je na mrežnoj stranici:  <https://www.poezijaonline.net/> ili na nekom portalu.

**TRAVANJ**

* ***Međunarodni dan dječje knjige*** obilježava se 2. travnja svake godine, a njime se želi ukazati na važnost dječje književnosti i ljubavi prema čitanju. Ovaj je datum izabran na sam rođendan Hansa Christiana Andersena, najpoznatijeg pisca bajki. Hrvatska udruga školskih knjižničara obilježava *Međunarodni dan dječje knjige* svečanošću knjige i čitanja ***Knjižna BOOKA****!* u auli Nacionalne i sveučilišne knjižnice u Zagrebu, gdje knjigu glasno slave učenici iz osnovnih i srednjih škola, kao i pisci za mlade.Pokazati i predstaviti neku svoju aktivnost s učenicima, vezanu za knjigu i čitanje u *Godini čitanja – Inicijali hrvatskih rukopisnih knjiga,* likovni radovi naših učenika.
* ***Dan hrvatske knjige*** obilježava se 22. travnja u čast Marka Marulića koji je na taj datum 1501. g. dovršio svoju *Juditu*. Upravo zbog *Judite*, prvoga umjetničkoga epa na hrvatskome jeziku, nazivamo ga *ocem hrvatske književnosti.* Na isti je dan 1900. g. utemeljeno i Društvo hrvatskih književnika koje svake godine pod pokroviteljstvom Ministarstva kulture RH, dodjeljuje u Splitu godišnje nagrade Dana hrvatske knjige DHK-a. Saznajte više o Marku Maruliću, istražite s učenicima, osmislite svoje aktivnosti u *GODINI MARKA MARULIĆA 2021.;* izradite digitalne plakate, ilustrirajte i sl. Uz ***Dan hrvatske knjige 2022.* pokazati sve što smo uradili u *Godini Marka Marulića 2021. i Godini čitanja 2021.***
* ***Noć knjige*** je manifestacija pokrenuta 2012. g. a povod su joj ***Svjetski dan knjige i autorskih prava*** (23. travnja) te *Dan hrvatske knjige* (22. travnja). Cilj projekta je govoriti o knjigama, isticati važnost čitanja i popularizirati ga, privući mlade u knjižnice i potaknuti ih na čitanje i promišljanje o ulozi književnosti u suvremenom društvu. Svake se godine za *Noć knjige* objavljuje krovna tema, a razne udruge, škole i knjižnice prilagođavaju je svojim mogućnostima, potrebama, ali i povezuju je sa zavičajnim karakteristikama.
* **Noć knjige 2022.** posvetiti **LJUDEVITU GAJU** uz 150. godina smrti (20. 4. 1872.). Gaj - hrvatski političar, jezikoslovac, ideolog, novinar i književnik; središnja osoba ilirskog pokreta koja je imala važnu ulogu i u hrvatskom narodnom preporodu. Godine 1835. počeo je izdavati *Novine horvatske* s tjednim književnim prilogom *Danica horvatska, slavonska i dalmatinska* i otada se potpuno posvetio narodnomu preporodu. U knjižici *Kratka osnova horvatsko-slavenskoga pravopisaňa* (1830.) predložio je jednoslovni sustav, polazeći od kajkavskoga književnog jezika, rješavajući dotadašnji problem pisanja palatala uvođenjem nadslovnih znakova…
* **VESNA PARUN**– 100 g. rođenja hrvatska književnice i prevoditeljice (10. 4. 1922.); vrlo opsežan pjesnički opus V. Parun, najprevođenije hrvatske pjesnikinje, jedno je od najznačajnijih poglavlja suvremenoga hrvatskog pjesništva (*Zore i vihori*). (**Istraživanje: Vesna Parun u Sesvetama,** u suradnji s Knjižnicom Sesvete i Muzejom Prigorja). Malo tko od današnjih Sesvećana zna da je velika pjesnikinja Vesna Parun dio svoga života živjela i stvarala u Sesvetama. Povodom desetogodišnjice smrti velike hrvatske pjesnikinje Vesne Parun (1922.-2010.) u Muzeju Prigorja u Sesvetama postavljena je izložba Balade Vesne Parun od 2. prosinca 2020. do konca siječnja 2021. godine. Veza pjesnikinje sa Sesvetama, u Sesvetama je tijekom Drugog svjetskog rata i poraća u općini radio pjesnikinjin otac, a obitelj je živjela u maloj dvorišnoj kućici na čijem se mjestu danas nalazi Knjižnica Sesvete. Tu na sesvetskim putovima nastala je i poznata *Balada prevarenog cvijeća* te pjesma *Napuštena*. Jednako tako pjesnikinja je odavde tijekom rata pješke odlazila do Zagreba i prenosila mlijeko i hranu, kako je zapisala u autobiografskoj prozi *Noć za pakost: moj život u 40 vreća.*

**SVIBANJ**

* Posvetiti pjesniku **Petru PRERADOVIĆU**, uz 150. godina smrti (18. 8. 1872.) koji je bio izrazito cijenjen pjesnik u svoje doba. Cijelo XIX. stoljeće, uz I. Mažuranića i S. Vraza, bio je središte hrvatskoga književnoga kanona. I danas se ubraja u najznačajnije pjesnike hrvatskog romantizma.
* **Dan grada Zagreba**, 31. svibnja – *Zagreb Šenoina vremena i danas* – Učenici pišu *Zagrebulje naših dana* – rezultati nagradnoga natječaja za učenike Škole.

**LIPANJ**

* **Završna izložbu svih aktivnosti u hrvatskoj *Godini čitanja* 2021. - 2022.** Osmisliti i povezati svoj rad s kurikulumima Međupredmetnih tema. Uključiti što veći broj učenika i nastavnika. Promovirati svoje aktivnosti i pokazati rad s učenicima. Povezati se s lokalnom zajednicom, suradnjom s narodnom knjižnicom, obližnjim muzejom, narodnim sveučilištem, kulturnim i javnim ustanovama.

**Školska knjižničarka: Ruža Jozić, dipl. komp. i dipl. bibl., stručna suradnica savjetnica**

Zagreb, kolovoz 2021.